SKRIFTLIG FORESPØRGSEL E-1457/00

af Reinhold Messner (Verts/ALE) til Kommissionen

(10. maj 2000)

Om: Forlængelse af koncessionen til det italienske selskab Autostrade Spa

I forbindelse med en tidligere forespørgsel (E-2293/99)(1) om forlængelse af koncessionen til det italienske selskab Autostrade Spa vedrørende spørgsmålet om, hvorvidt den virksomhed, som fik bevilget koncessionen, også skulle påtage sig driftsrisikoen, udtalte Kommissionen, at den omstændighed, at der var nedsat et uafhængigt udvalg, som havde fået ansvaret for tildelingen af de offentlige kontrakter for opgaver, der var en del af koncessionen, ikke berørte risikoelementer i forbindelse med forvaltningen af en infrastruktur, da det ikke har finansielle følger for koncessionen og udelukkende udgør en yderligere garanti for, at kontrakterne er genstand for fri konkurrence. Dette udvalg, som blev nedsat efter anmodning fra Kommissionen for at muliggøre en forlængelse af koncessionen uden at ty til offentlig udbud, er i virkeligheden ikke uafhængigt, idet to af medlemmerne er udpeget af ANAS (nationalt statsejet vejselskab) og et medlem er udpeget af Autostrade Spa.

Hvordan kan Europa-Kommissionen tillade sondring mellem konstruktion og gennemførelse, som er et princip, der ikke anerkendes i italiensk lovgivning (jf. lov nr. 463 af 21.5.1955 og lovdekret 547 af 17.4.1948), men som danner grundlag for nedsættelsen af de uafhængige udvalg, som har ansvar for tildelingen af de offentlige kontrakter til Autostrade Spa?

Mener Kommissionen ikke, at den omstændighed, at der i dette ekspertudvalg sidder en repræsentant for det koncessionerede selskab, undergraver dets uafhængighed?

Mener Kommissionen ikke, at denne forbindelse mellem det koncessionerede selskabs virksomhed og dets politiske ansvar, som udgør grundlaget for nedsættelsen af ekspertudvalget (udnævnt af ministeren for offentlige arbejder) vil medvirke til at begrænse de offentlige myndigheders muligheder for at føre kontrol med transportpolitikken?

(1) EFT C 225 E af 8.8.2000, s. 89.

Svar afgivet på Kommissionens vegne af Frederik Bolkestein

(26. juni 2000)

Til trods for nedsættelsen af det uafhængige udvalg, som det ærede parlamentsmedlem nævner, har Autostrade S.p.A. fortsat ansvar for konstruktion og forvaltning af infrastrukturen, eftersom dette udvalg kun er aktivt i den periode, hvor de offentlige udbud vedrørende anlæg finder sted, og i den forbindelse udelukkende varetager iværksættelse og administration af udbudsproceduren. Denne bestemmelse ændrer derfor ikke anlægskoncessionsbegrebet som indeholdt i Rådets direktiv 93/37/CEE af 14. juni 1993 om samordning af fremgangsmåderne med hensyn til indgåelse af offentlige bygge- og anlægskontrakter(1).

Nedsættelsen af dette udvalg har udelukkende baggrund i Kommissionens udtrykkelige krav om af sikre en så fri konkurrence som mulig, med udelukkelse af de omtalte udbudsprocedurer mellem forbundne koncessionsselskaber og andre selskaber.

For så vidt angår sammensætningen af udvalget har Kommissionen derimod straks fremsendt en anmodning om oplysninger til de italienske myndigheder med henblik på at kontrollere om de af disse myndigheder afgivne løfte om det pågældende udvalgs upartiskhed og uafhængighed reelt er blevet overholdt.

(1) EFT L 199 af 9.8.1993.